Nos Alaydis, mater Hugonis ducis Burgundię, universis tam presentibus quam futuris notum facimus quod dominus Aymo de Maigne, miles, et domina Adelina, uxor ejusdem militis, vendiderunt et concesserunt abbatissę et conventui de Loco Dei Cisterciensis ordinis, prope Virgeium, unam petiam vineę sitam in finagio de Maigne, inter vineam dictarum monialium, ex una parte, et vineam dominę Mahot de Cussigne, ex altera, sicut predicti miles et uxor ejusdem in nostra presentia constituti in bona memoria recognoverunt dictam vineam predictis monialibus vendidisse pro XXV libris divionensium, de quibus tenuerunt se pro pagatis in numerata pecunia, nichil in ea vinea deinceps reclamantes, et hanc venditionem laudaverunt, et gratam et firmam habuerunt filii eorum, videlicet Guido, Renaudus, Liesbaudus et Petrus. Et tam pater et mater predicti quam filii supradicti predictam venditionem contra omnes bona fide et pacifice garantire promiserunt, et super omnia que possident tam mobilibus quam immobilibus omnia dampna dicte venditionis dictis monialibus ommino tenentur in perpetuum rexarcire. In cujus rei testimonium nos A. mater Hugonis, ducis Burgundię, ad preces et ad petitionem predictorum Aymonis, militis, et Adeline, uxoris ejusdem, presentem cartam sigilli nostri munimine predictis abbatissę et conventui Loci Dei tradimus roboratam. Actum anno Domini M°CC°XL° sexto, mense aprili.